ดูฟุตบอลแล้วย้อนดูเศรษฐกิจและพอร์ตลงทุน
โดย...พิชัย เลิศสุพงศ์กิจ
21 พ.ค. 2555

โดย...พิชัย เลิศสุพงศ์กิจ
เชลซีคว้าแชมป์ยูฟ่า แชมเปียนส์ลีกสมัยแรก ด้วยการเอาชนะบาเยิร์น มิวนิก ทีมแกร่งจากเยอรมนี
บาเยิร์น มิวนิก ชวดการคว้าแชมป์ถ้วยใบใหญ่สุดของยุโรป จนจบฤดูกาลนี้แบบทำร้ายจิตใจแฟนคลับ จากที่เคยมีลุ้นเป็นทริปเปิลแชมป์ แต่จบลงที่ 3 รองแชมป์!บุนเดสลีกา เยอรมนี คัพ และยูฟ่า แชมเปียนส์ลีก 
อย่างไรก็ดี ในเชิงการเงินมิวนิกประสบความสำเร็จเป็นอย่างสูง ฤดูกาลนี้สโมสรจะมีรายได้พุ่งทะลุ 350 ล้านยูโร สูงเป็นประวัติการณ์ และทำกำไรได้ราว 20 ล้านยูโร
มิวนิกเป็นภาพย่อส่วนจากเศรษฐกิจเยอรมนี ขณะที่สโมสรคู่แข่งอังกฤษ สเปน อิตาลีใช้จ่ายเงินเกินตัว ทุ่มซื้อนักเตะค่าตัวแพงเพื่อเรียนลัดซื้อความสำเร็จ เศรษฐกิจของประเทศเหล่านี้กำลังประสบกับภาวะถดถอย อัตราการว่างงานสูงลิ่ว แต่เศรษฐกิจเยอรมนียังคงเติบโต 0.5% ในไตรมาสแรก แถมอัตราการว่างงานต่ำสุดในรอบ 2 ทศวรรษอีกด้วย
อูลี เฮอร์เนส ประธานสโมสรบาเยิร์น มิวนิก ที่อยู่กับสโมสรมายาวนานตั้งแต่สมัยเป็นนักเตะ มีปรัชญาง่ายๆ แต่ทำยาก ในการบริหารสโมสรฟุตบอลที่ปัจจุบันร่ำรวยที่สุดเป็นอันดับ 4 ของโลก คือ “ซื้อนักเตะไม่เกินเงินในบัญชีของสโมสร” หรือใช้นโยบายเศรษฐกิจพอเพียงกลายๆ นั่นเอง
ยูฟ่าประเมินว่า สโมสรชั้นนำในยุโรปจะขาดทุนราว 1,600 ล้านยูโร ในการควานหาความสำเร็จ แต่มิวนิกยังกำไร!
เชลซีประสบความสำเร็จมากที่สุดในประวัติศาสตร์สโมสร นับตั้งแต่อิบราโมวิชเข้ามาเทกโอเวอร์ เขาทุ่มเงินซื้อนักเตะไปแล้วกว่า 1,000 ล้านปอนด์ เพื่อคว้าพวกค่าตัวแพงอย่าง ดิดิเยร์ ดร็อกบา อังเดร์ เชฟเชนโก ปีเตอร์ เช็ก ดาวิด ลุยซ์ แอชลีย์ โคล ฆวน มาตา ฯลฯ แถมเปลี่ยนผู้จัดการทีมเป็นว่าเล่น นับเฉพาะค่าชดเชยการยกเลิกสัญญาผู้จัดการทีมก็ปาเข้าไปกว่า 100 ล้านเหรียญสหรัฐ!
ผลตอบแทนจากการลงทุนมโหฬารนี้ แลกกับการคว้าถ้วยพรีเมียร์ลีกไป 3 ครั้ง เอฟเอคัพ 4 ครั้ง แชมป์และรองแชมป์ ยูฟ่าแชมเปียนส์ลีก อย่างละ 1 ครั้ง 




 
สำหรับอัครมหาเศรษฐีอย่างอิบราโมวิชคงบอกว่า คุ้มค่า แต่สำหรับนักลงทุนแล้วคงเลือกมิวนิกมากกว่า เนื่องจากฉลาดกว่าในการใช้เงิน
ในช่วงเวลาเดียวกัน บาเยิร์น มิวนิก คว้าถ้วยบุนเดสลีกาและเยอรมนีคัพไปอย่างละ 4 ครั้ง และได้รองแชมป์ยูฟ่า แชมเปียนส์ลีก อีก 2 ครั้ง โดยใช้เงินไม่ถึงครึ่ง การทุ่มเงินครั้งสำคัญคือการจ่าย 80 ล้านยูโร เพื่อคว้า 3 กองหน้าอันตรายอาร์เยน ร็อบเบน แฟรงก์ ริเบอรี มาริโอ โกเมซ ทำให้ต้องจ่ายค่าเหนื่อยนักเตะสูงสุดเป็นอันดับ 6 แต่ยังต่ำกว่าเชลซีที่จ่ายสูงสุดเป็นอันดับที่ 4
ที่ทำเช่นนี้ได้ เนื่องจากมิวนิกมีโครงการสร้างนักเตะระดับเยาวชนที่ดี เมื่อผสมกับซูเปอร์สตาร์ที่ซื้อเข้ามาในราคาที่คุ้มค่า บวกกับระบบการเล่นเป็นทีมและทีมสปิริต ทำให้สโมสรประสบความสำเร็จอย่างต่อเนื่อง และน่าจะยั่งยืนต่อไปในอนาคต ซึ่งตรงข้ามกับพ่อบุญทุ่มอย่างเชลซีหรือแมนเชสเตอร์ ซิตี ที่ถูกปรามาสว่า ใช้เงินซื้อความสำเร็จ แต่คงจะหาความยั่งยืนได้ยาก เพราะขึ้นกับเจ้าของทีมรายเดียว
ที่มิวนิกจะส่งเสริมอดีตนักเตะที่ผูกพันกับสโมสรมายาวนาน ขึ้นมาบริหารและส่งต่อกันเป็นทอดๆ นักเตะเหล่านี้จึงเป็นข้อต่อเชื่อมโยงประวัติศาสตร์และสปิริตของสโมสรจากคนรุ่นหนึ่งไปสู่อีกรุ่นหนึ่ง นักเตะที่ต้องการเป็นส่วนหนึ่งของสโมสรบาเยิร์น มิวนิก จึงไม่ได้มาที่นี่เพียงเพราะเงินอย่างเดียว
ที่สำคัญมิวนิกมีฐานผู้ถือหุ้นถึง 1.7 แสนคนที่ร่วมกันถือหุ้น 81.8% โดยแต่ละคนจะต้องจ่ายเงิน 50 ยูโร เพื่อสิทธิออกเสียง คนกลุ่มนี้ส่วนใหญ่เป็นแฟนพันธุ์แท้ และพร้อมสนับสนุนสโมสรผ่านเงินค่าตั๋ว ตลอดจนเป็นผู้เล่นคนที่ 12 ที่หนุนหลังมิวนิกในทุกสถานการณ์
ยูฟ่า แชมเปียนส์ลีกนัดชิงฤดูกาลนี้ เชลซีได้แชมป์เพราะมีเกมรับแข็งแกร่ง จึงให้บทเรียนอีกบทหนึ่งสำหรับการลงทุนเป็นพอร์ตว่า ต้องใส่ผู้เล่นเกมรับผู้รักษาประตู กองหลัง และกองกลางตัวรับที่มีคุณภาพและต้องเล่นเพื่อทีม
กลุ่มสินทรัพย์ที่มีสไตล์เน้นเชิงรับ หมายถึงมีความเสี่ยงต่ำ ผลตอบแทนแทบจะไม่ผันผวนตามภาวะเศรษฐกิจ เช่น เงินฝาก พันธบัตรระยะสั้น หุ้นกู้ระยะสั้นเรตติ้ง A ขึ้นไป ผู้เล่นกลุ่มนี้ต้องเหนียวแน่น แม้สถานการณ์จะรุมเร้า ถูกกดดันหนักก็ตาม 
ในมุมการลงทุน หากจัดสรรเงินส่วนใหญ่เน้นสไตล์เชิงรับ แม้ความเสี่ยงจะต่ำ แต่ผลตอบแทนก็ต่ำตามไปด้วย บางสถานการณ์เช่นปัจจุบันอาจแพ้เงินเฟ้อด้วย ดังนั้น ควรจัดสรรเงินลงทุนส่วนหนึ่งกระจายลงในกองกลางตัวรุกและกองหน้า เพื่อหาโอกาสในการขยับผลตอบแทนรวมของพอร์ตให้สูงขึ้น 
สินทรัพย์ที่มีลักษณะเป็นการลงทุนสไตล์เชิงรุก ได้แก่ ตราสารอนุพันธุ์ หุ้น อสังหาริมทรัพย์ หุ้นกู้ที่ให้อัตราดอกเบี้ยสูง
อย่างไรก็ดี การจัดทีมหรือพอร์ตการลงทุนต้องทำให้เหมาะกับความสามารถและความพึงพอใจของเจ้าของพอร์ต รวมถึงต้องปรับให้เข้ากับสถานการณ์ด้วย นี่จะเป็นกุญแจไขไปสู่ความสำเร็จ เช่น เชลซี แม้จะมีตัวรุกชั้นดีล้นทีม แต่เมื่อเผชิญหน้ากับบาร์เซโลนา หรือบาเยิร์น มิวนิก ก็ปรับทีมเน้นเกมรับเป็นพิเศษ 
วิกฤตหนี้ยุโรปยังเป็นความเสี่ยงสำคัญที่จะฉุดการฟื้นตัวของเศรษฐกิจโลก ช่วงนี้ควรปรับพอร์ตเน้นเชิงรับมากขึ้นและรอคอยจังหวะรุกตอบโต้เมื่อโอกาสมาถึง
พบกันใหม่สัปดาห์หน้าครับ